Lange køer gennem Aalborgs gader og trafik, der stod helt stille i og omkring Limfjordstunnelen i timevis. Dét var virkeligheden for de nordjyske bilister onsdag eftermiddag - efter et uheld klokken 13.14 i tunnelen. - Et aggregat på en renovationsvogn stak for højt op bagpå, og så rammer det et eller andet i toppen af tunnelen, fortæller vagtchef hos Nordjyllands Politi, Mads Hessellund. På nuværende tidspunkt har politiet ikke yderligere oplysninger omkring, hvorvidt advarselslamperne fungerede efter hensigten og dermed kunne advisere chaufføren inden påkørslen. Ramte kameraer Vagtchefen hos Nordjyllands Politi har et gæt på en mulig forklaring. - Det er ikke sikkert, systemet har kunne registrere højden, hvis det er et aggregat bagpå renovationsvognen, siger Mads Hessellund. Under påkørslen ramte skraldebilen også et eller flere af tunnelens overvågningskameraer. TV2 Nord har kontaktet Vejdirektoratets Trafikcenter, der overvåger trafikken i Danmark. Her ønsker man ikke at bekræfte, hvordan uheldet skete, men henviser til Nordjyllands Politi. Ingen personer kom til skade under uheldet, oplyser Nordjyllands Politi. Timelange køer Påkørslen gav kilometerlange køer i og omkring Limfjordstunnelen - og sågar helt ind på de større veje i Aalborg Centrum. Hændelsen betød, at der i en periode kun var ét spor farbart, mens oprydningsarbejdet foregik i de to øvrige spor i nordgående retning. Al arbejdet er nu afsluttet, men Vejdirektoratet forventer fortsat kø frem til efter myldretiden ved 16-17-tiden. - Man skal regne med en ekstra rejsetid på 30-60 minutter, fortæller vagthavende hos Vejdirektoratets Trafikcenter Kenneth Andersen.

Referat:
Tusindvis af bilister blev fanget i kilometerlange køer efter uheld på E45 i nordgående retning.